Document ID: 32009R1092

KOMISIJAS REGULA (EK) Nr. 1092/2009
(2009. gada 13. novembris),
ar ko nosaka vienotu procentuālo daļu, kādu var piešķirt no summām, ko dalībvalstis paziņojušas Komisijai attiecībā uz izaršanas piemaksu pieteikumiem 2009./2010. vīna gadam
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 85.s panta 4. punktu saistībā ar tās 4. pantu,
tā kā:
(1)
Prasībām atbilstoši pieteikumi, par kuriem dalībvalstis saskaņā ar Regulas (EK) Nr. 1234/2007 85.s panta 2. punktu ir paziņojušas Komisijai līdz 2009. gada 15. oktobrim, pārsniedz izaršanas shēmas maksimālo gada budžetu 2009./2010. vīna gadam, t. i., EUR 334 milj., kā noteikts minētās regulas Xd pielikumā. Tāpēc jānosaka vienota procentuālā daļa, ko var piešķirt no faktiski paziņotajām summām.
(2)
Bulgārija, Čehija un Luksemburga saskaņā ar Regulas (EK) Nr. 1234/2007 85.s panta 2. punktu ir paziņojušas, ka prasībām atbilstoši pieteikumi attiecas uz platību, kas nepārsniedz 50 ha; tāpēc šīs valstis ir atbrīvotas no vienotas procentuālās daļas piemērošanas attiecībā uz pieteikumu pieņemšanu saskaņā ar 71. panta 3. punktu Komisijas 2008. gada 27. jūnija Regulā (EK) Nr. 555/2008, ar ko nosaka sīki izstrādātus īstenošanas noteikumus Padomes Regulai (EK) Nr. 479/2008 par vīna tirgus kopējo organizāciju attiecībā uz atbalsta programmām, tirdzniecību ar trešām valstīm, ražošanas potenciālu un kontroli vīna nozarē (2).
(3)
Skaidrības labad ir lietderīgi norādīt arī izaršanas shēmai atvēlētā gada budžeta sadalījumu attiecīgajām dalībvalstīm.
(4)
Komisijas 2008. gada 12. novembra Regula (EK) Nr. 1123/2008, ar ko nosaka vienotu daļu procentos, ko var piešķirt no summām, kuras dalībvalstis paziņojušas Komisijai attiecībā uz izaršanas piemaksu pieteikumiem (3), kļuva neaktuāla 2008./2009. vīna gada beigās. Tāpēc tā jāatceļ.
(5)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Pieteikumus par izaršanu, kas par 2009./2010. vīna gadu ir paziņoti Komisijai saskaņā ar Regulas (EK) Nr. 1234/2007 85.s panta 2. punktu, pieņem attiecībā uz 50,125 % summas, uz kuru attiecas šie pieteikumi.
Budžeta limits attiecīgajām dalībvalstīm ir norādīts šīs regulas pielikumā.
2. pants
Regulu (EK) Nr. 1123/2008 atceļ.
3. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro 2009./2010. vīna gadā.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 13. novembrī

Labels: 18
15
6